次韻答社友
作者：鄧深
朝代：宋

paragraphs: 小軒名大隱，粗可供趺坐。
遮眼時翻書，靜願結香火。
似介還似癡，所向與時左。
不踐名利途，竊謂志亦果。
人生天地間，世路多坎坷。
成敗端有數，巧力不容佐。
昧者迷所之，大似蟻旋磨。
君看禽高飛，翼倦千仞墮。
太剛者易亡，太銳者必挫。
得失相乘除，倚伏兩福禍。
顧予何所樂，日晏得高卧。
豈惟七不堪，萬事付懶惰。
儕類每見寬，亦不攻其過。
美人如敬翁，學問精而夥。
松柏生澗壑，霜幹久長大。
富貴應不免，時有可未可。
何須窮婦吟，再三嘆寒餓。
且冀寬此抱，會當有知我。
屬和聊寫情，暫輟園蔬課。